Document ID: 32012D0065

DEĊIŻJONI TA’ IMPLIMENTAZZJONI TAL-KUMMISSJONI
tat-2 ta’ Frar 2012
dwar ir-rikonoxximent tar-Reġistru Marittimu Russu bħala soċjetà ta' klassifikazzjoni għall-bastimenti tal-passaġġi fuq l-ilma interni
(notifikata bid-dokument numru C(2012) 429)
(Test b’relevanza għaż-ŻEE)
(2012/65/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2006/87/KE tal-Parlament Ewropew u tal-Kunsill tat-12 ta' Diċembru 2006 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni u li tħassar id-Direttiva tal-Kunsill 82/714/KEE (1), u partikolarment l-Artikolu 10(1) u l-Parti II tal-Anness VII tagħha,
Wara konsultazzjoni mal-Kumitat imsemmi fl-Artikolu 7 tad-Direttiva tal-Kunsill 91/672/KEE tas-16 ta' Diċembru 1991 dwar ir-rikonoxximent reċiproku taċ-ċertifikati tal-boatmasters nazzjonali għat-trasportazzjoni ta’ merkanzija u ta’ passiġġieri permezz ta’ passaġġi interni fuq l-ilma (2),
Billi:
(1)
Bl-ittra tal-25 ta' Frar 2009 l-Ungerija ppreżentat applikazzjoni lill-Kummissjoni għar-rikonoxximent tar-Russian Maritime Register of Shipping (minn issa 'l-quddiem “RS”) bħala soċjetà ta' klassifikazzjoni skont it-tifsira tad-Direttiva. RS għandha l-kwartieri ġenerali tagħha f'Budapest (l-Ungerija).
(2)
Flimkien mal-applikazzjoni tagħha l-Ungerija ppreżentat l-informazzjoni u d-dokumentazzjoni meħtieġa biex ikun aċċertat li jintlaħqu l-kriterji tar-rikonoxximent.
(3)
Ġiet organizzata seduta fil-laqgħa konġunta tal-esperti mill-Istati Membri tal-Unjoni Ewropea u mill-Kummissjoni Ċentrali għan-Navigazzjoni fuq ir-Rhine (minn issa 'l quddiem “CCNR”) dwar ir-rekwiżiti tekniċi għall-bastimenti tal-passaġġi fuq l-ilma interni f'April 2009, li matulha l-awtorità Unġeriża u RS taw preżentazzjonijiet.
(4)
Is-segretarjat tas-CCNR ġie kkonsultat kif imsemmi fil-Parti II il-paragrafu 4 tal-Anness VII għad-Direttiva 2006/87/KE.
(5)
Il-Kummissjoni vvalutat il-konformità ta' RS mal-kriterji fil-Parti I tal-Anness VII għad-Direttiva 2006/87/KE u kkonkludiet li RS tilħaq dawn il-kriterji.
ADOTTAT DIN ID-DEĊIŻJONI:
Artikolu 1
Is-soċjetà ta' klassifikazzjoni RS għandha tiġi rikonoxxuta skont l-Artikolu 10 tad-Direttiva 2006/87/KE.
Artikolu 2
Din id-Deċiżjoni hija indirizzata lill-Istat(i) Membru/i li għandu/għandhom passaġġi tal-ilma interni bħal dawk imsemmija fl-Artikolu 1(1) tad-Direttiva 2006/87/KE u lir-Reġistru Marittimu Russu, Fergħa tal-Uffiċċju fl-Ungerija, 1 Marcius 15 ter, 1056 Budapest, l-Ungerija.
Magħmul fi Brussell, it-2 ta’ Frar 2012.

Labels: 7
8
4
18